32001R2429
L 328/28
JURNALUL OFÍCIAL AL UNIUNII EUROPENE
REGULAMENTUL (CE) NR. 2429/2001 AL COMISIEI
din 12 decembrie 2001
de modificare a Regulamentului (CE) nr. 1623/2000 de stabilire a normelor de aplicare a Regulamentului (CE) nr. 1493/1999 al Consiliului privind organizarea comună a pieței vitivinicole în ceea ce privește mecanismele pieței și de modificare a Regulamentului (CE) nr. 442/2001 privind inițierea distilării de criză, în conformitate cu articolul 30 din Regulamentul (CE) nr. 1493/1999 al Consiliului, pentru vinurile de masă din Portugalia
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), astfel cum a fost modificat ultima dată prin Regulamentul (CE) nr. 2826/2000 (2), în special articolul 33,
întrucât:
(1)
Ca urmare a inițierii distilării de criză în Portugalia în anul de recoltă 2000-2001, sunt necesare instalații suplimentare de depozitare publică a alcoolului destinat livrării către agenția de intervenție. Acest fapt a necesitat lucrări importante de amenajare care nu puteau fi terminate la timp. Această situație îi pune pe distilatori în imposibilitatea de a respecta data de livrare a alcoolului prevăzută pentru 30 noiembrie 2001. În consecință, ar trebui prelungit cu o lună termenul respectiv, iar prezenta modificare să se aplice de la 1 decembrie 2001.
(2)
În conformitate cu dispozițiile articolului 62 alineatul (1) din Regulamentul (CE) nr. 1623/2000 al Comisiei (3), astfel cum a fost modificat ultima dată prin Regulamentul (CE) nr. 2047/2001 (4), data în cauză se referă la produsele secundare. În conformitate cu dispozițiile articolului 4 alineatul (3) din Regulamentul (CE) nr. 442/2001 (5), astfel cum a fost modificat prin Regulamentul (CE) nr. 1233/2001 (6), data în cauză se referă la alcoolul produs prin distilarea respectivă.
(3)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
(1) La articolul 62 alineatul (1) din Regulamentul (CE) nr. 1623/2000 se adaugă următorul paragraf:
„Prin derogare de la primul paragraf, în ceea ce privește Portugalia și anul de recoltă 2000-2001, distilatorii pot să livreze agenției de intervenție produse cu o tărie alcoolică de cel puțin 92 % vol până la 31 decembrie ulterior anului de recoltă în cauză.”
(2) La articolul 4 din Regulamentul (CE) nr. 442/2001, alineatul (3) se înlocuiește cu următorul text:
„(3) Vinul se livrează distilatorilor până la 20 iulie 2001. Alcoolul obținut se livrează agenției de intervenție până la 31 decembrie 2001.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Se aplică de la 1 decembrie 2001.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 decembrie 2001.